মেরিলেবোন ক্রিকেট ক্লাব
মেরিলেবোন ক্রিকেট ক্লাব (এমসিসি) টমাস লর্ড কর্তৃক ১৭৮৭ সালে প্রতিষ্ঠিত লন্ডনভিত্তিক ক্রিকেট ক্লাব। এ ক্লাবটি বিশ্বের সর্বাপেক্ষা গুরুত্বপূর্ণ ক্রিকেট ক্লাবরূপে পরিচিত ও বিশ্বের সর্বাপেক্ষা বিশাল ক্রিকেট ব্র্যান্ড। ক্রিকেটের ইতিহাসে এ ক্লাবের ভূমিকা অপরিসীম। প্রতিষ্ঠালগ্ন থেকেই এ ক্লাবটি সর্বাপেক্ষা সক্রিয় ও জনপ্রিয় ক্রিকেট ক্লাবের মর্যাদা পেয়ে আসছে। ক্রিকেটের স্বর্গভূমি নামে পরিচিত লর্ড’স ক্রিকেট গ্রাউন্ডের স্বত্ত্বাধিকারীর ভূমিকায় রয়েছে এমসিসি। এখানে ক্লাবের সদর দফতর অবস্থিত।
এসেক্স কাউন্টি ক্রিকেট ক্লাব
এসেক্স কাউন্টি ক্রিকেট ক্লাব ইংল্যান্ড এবং ওয়েলসের ঘরোয়া ক্রিকেটে অংশগ্রহণকারী আঠারোটি প্রথম-শ্রেণীর কাউন্টি ক্লাবগুলোর অন্যতম। ঐতিহাসিক কাউন্টি এসেক্সের প্রতিনিধিত্বকারী দল এটি। সীমিত ওভারের খেলায় ক্লাবটি এসেক্স ঈগলস নামে পরিচিত। দলীয় পোষাকে নীল রঙ ব্যবহৃত হয়। ১৮৭৬ সালে ক্লাবটি প্রতিষ্ঠিত হয়। ১৮৯৪ সাল পর্যন্ত ক্লাবটি ক্ষুদ্রতর কাউন্টির মর্যাদা পায়। কিন্তু, ১৮৯৫ সালে কাউন্টি চ্যাম্পিয়নশীপে অংশ নেবার ফলে বৃহৎ কাউন্টি হিসেবে আত্মপ্রকাশ করে। ১৮৯৪ সালে অনানুষ্ঠানিকভাবে প্রথম-শ্রেণীর দলের মর্যাদা লাভ করে। এরপর ১৮৯৫ সালে মেরিলেবোন ক্রিকেট ক্লাব (এমসিসি) ও কাউন্টি চ্যাম্পিয়নশীপের অন্যান্য দলগুলো কর্তৃক আনুষ্ঠানিকভাবে প্রথম-শ্রেণীর দলের স্বীকৃতি পায়। এছাড়াও, ১৯৬৩ সালে সীমিত ওভারের ক্রিকেটের প্রচলন শুরু হলে লিস্ট এ দল ও ২০০৩ সালে টুয়েন্টি২০ দল হিসেবে আত্মপ্রকাশ করে।